CELEX: 32004D0615
Language: sk
Date: 2004-07-23 00:00:00
Title: 2004/615/ES: Rozhodnutie Komisie z 23. júla 2004, ktorým sa mení a dopĺňa rozhodnutie 2004/111/ES o vykonávaní prieskumov moru hydiny u hydiny a voľne žijúcich vtákov v členských štátoch, ktoré sa majú uskutočniť počas roku 2004 (oznámené pod číslom dokumentu K(2004) 2459)(Text s významom pre EHP)

27.8.2004   
            
            
               SK
            
            
               Úradný vestník Európskej únie
            
            
               L 278/59
            
         
      ROZHODNUTIE KOMISIE
   
   z 23. júla 2004,
   ktorým sa mení a dopĺňa rozhodnutie 2004/111/ES o vykonávaní prieskumov moru hydiny u hydiny a voľne žijúcich vtákov v členských štátoch, ktoré sa majú uskutočniť počas roku 2004
   (oznámené pod číslom dokumentu K(2004) 2459)
   (Text s významom pre EHP)
   (2004/615/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Rady 90/424/EHS z 26. júna 1990 o nákladoch vo veterinárnej oblasti (1), a najmä na jeho článok 20,
   keďže:
   
               (1)
            
            
               Rozhodnutie 2004/111/ES z 29. januára 2004 o vykonávaní prieskumov moru hydiny u hydiny a voľne žijúcich vtákov v členských štátoch, ktoré sa majú uskutočniť počas roku 2004 (2) ustanovuje, že členské štáty majú predložiť svoje plány na vykonávanie týchto prehliadok do 15. marca 2004.
            
         
               (2)
            
            
               Rozhodnutie 2004/111/ES ustanovuje tiež, aby spoločenstvo finančne prispelo v pomere 50 % nákladov, ktoré sa vynaložili v členských štátoch na odber vzoriek a analýzu vzoriek do maximálnej výšky 600 000 EUR.
            
         
               (3)
            
            
               Určité členské štáty a najmä nové členské štáty neboli schopné dodržať lehotu 15. marec 2004. Skúsenosti ukázali, že vykonanie takýchto prieskumov po prvýkrát môže spôsobiť ťažkosti v logistike kvôli rozmanitosti sektora hydiny a štruktúr, ktoré sa majú zriadiť na prieskumy voľne žijúcich vtákov.
            
         
               (4)
            
            
               V dôsledku zvýšeného záujmu členských štátov o včasné zistenie nízko patogénneho moru hydiny u ich hydiny a populácií voľne žijúcich vtákov sumy, ktoré použili členské štáty podľa rozhodnutia Komisie 2004/111/ES, presiahli 600 000 EUR.
            
         
               (5)
            
            
               Vzhľadom na potrebu získať viac poznatkov o more hydiny, ktorý predstavuje vzrastajúce riziká na celom svete, je potrebné podporiť aktivity súvisiace s dohľadom zvýšením finančnej účasti spoločenstva zo 600 000 EUR na celkovú sumu 1 000 000 EUR a predĺžením lehoty z 15. marca 2004 do 15. júna 2004.
            
         
               (6)
            
            
               Usmernenia pre zostavenie programov dohľadu nad morom hydiny sa preskúmali a je potrebné ustanoviť, aby členské štáty predkladali programy, ktoré sú v súlade so stanovenými pokynmi.
            
         
               (7)
            
            
               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Rozhodnutie 2004/111/ES sa mení a dopĺňa takto:
   
               1.
            
            
               Článok 1 sa nahrádza takto:
               „Členské štáty predložia Komisii na schválenie do 15. júna 2004 plány na vykonávanie prieskumov moru hydiny u hydiny a voľne žijúcich vtákov v súlade s požiadavkami a pokynmi ustanovenými v prílohe.“
            
         
               2.
            
            
               V článku 2 sa čiastka „600 000 EUR“ nahrádza „1 000 000 EUR“.
            
         
               3.
            
            
               Text uvedený v prílohe k tomuto rozhodnutiu sa pripája ako príloha.
            
         Článok 2
   Toto rozhodnutie je adresované členským štátom.
   
      V Bruseli 23. júla 2004
      
         
            Za Komisiu
         
         David BYRNE
         
         
            člen Komisie
         
      
   
   
      (1)  Ú. v. ES L 224, 18.8.1990, s. 19. Rozhodnutie naposledy zmenené a doplnené smernicou Európskeho parlamentu a Rady 2003/99/ES (Ú. v. EÚ L 325, 12.12.2003, s. 31).
   
      (2)  Ú. v. EÚ L 32, 5.2.2004, s. 20.
   
      PRÍLOHA
      
         
            „PRÍLOHA
            Programy dohľadu nad morom hydiny u hydiny a voľne žijúcich vtákov, ktoré sa majú uskutočniť v členských štátoch v roku 2004
            CIELE:
            
                        1.
                     
                     
                        Zistiť prevalenciu infekcií moru hydiny vírusmi subtypov H5 a H7 u rôznych druhov hydiny opakovaním skríningu z obdobia 2002/2003 modifikovaným spôsobom a viac cielene.
                     
                  
                        2.
                     
                     
                        Ďalej prispievať na hodnotiacu štúdiu v súvislosti s eradikáciou všetkých H5 a H7 subtypov z hydiny plánovanou zmenou definície moru hydiny.
                     
                  
                        3.
                     
                     
                        Pokračovať v dobrovoľnom dohľade nad morom hydiny u voľne žijúcich vtákov uskutočňovaným najmä tými členskými štátmi, ktoré už majú dobrú spoluprácu s ornitologickými organizáciami alebo inými orgánmi. Výsledok takéhoto dohľadu by mal naďalej poskytovať cenné informácie pre systém skorého varovania v prípade kmeňov, ktoré by sa mohli zavliecť do kŕdľov hydiny z voľne žijúcich vtákov.
                     
                  
                        4.
                     
                     
                        Prispievať k poznatkom o ohrození zdravia zvierat morom hydiny z voľne žijúcich zvierat.
                     
                  
                        5.
                     
                     
                        Podporovať spájanie a integráciu humánnych a veterinárnych sietí dohľadu nad chrípkou.
                     
                  A.   VŠEOBECNÉ POŽIADAVKY A POKYNY PRE PRIESKUMY U HYDINY
            
                        —
                     
                     
                        Odber vzoriek sa musí vzťahovať na zimné obdobie, keďže v mnohých krajinách sa hydina vo veľkom zabíja okolo Vianoc (najmä morky a husi).
                     
                  
                        —
                     
                     
                        15. marec 2005 bude dňom, kedy sa predložia záverečné výsledky prieskumu.
                     
                  
                        —
                     
                     
                        Testovanie vzoriek vykonajú národné laboratória pre mor hydiny (NL) v členských štátoch alebo iné laboratóriá povolené kompetentnými orgánmi a pod kontrolou NL.
                     
                  
                        —
                     
                     
                        Všetky výsledky (sérologické a virologické) sa pošlú do referenčného laboratória spoločenstva (RLS) na porovnanie. Musí sa zabezpečiť dobrý tok informácií. RLS poskytne technickú podporu a uchovávanie rozšírenej zásoby diagnostických reagencií.
                     
                  
                        —
                     
                     
                        Všetky izoláty vírusu AI sa predložia do RLS. Vírusy subtypu H5/H7 sa podrobia štandardným testom na charakterizáciu (nukleotidové sekvenovanie/IVPI) podľa smernice Rady 92/40/EHS.
                     
                  
                        —
                     
                     
                        Všetky pozitívne zistenia sa v chove spätne preskúmajú a výsledky tohto preskúmania sa oznámia Komisii a RLS.
                     
                  
                        —
                     
                     
                        RLS poskytne špecifické protokoly, ktoré budú sprevádzať materiál poslaný do RLS, a výkazy na zhromaždenie údajov z prieskumu. V týchto výkazoch sa uvedú použité laboratórne testovacie metódy.
                     
                  
                        —
                     
                     
                        Vzorky krvi na sérologické vyšetrenie sa odoberú zo všetkých druhov hydiny aspoň z 5 až 10 vtákov (okrem kačíc a husí) na chov a z rôznych prístreškov, ak sa v chove nachádza viac ako jeden prístrešok.
                     
                  
                        —
                     
                     
                        Odber vzoriek sa uskutoční rovnomerne v celom štáte tak, aby sa vzorky mohli pokladať za reprezentatívne pre celý členský štát pri zohľadnení:
                        
                                    a)
                                 
                                 
                                    počtu chovov, z ktorých sa majú odobrať vzorky. Tento počet sa určí tak, aby sa zabezpečila identifikácia aspoň jedného infikovaného chovu, ak je prevalencia infikovaných chovov aspoň 5 % s 95 % intervalom spoľahlivosti (pozri tabuľku 1); a
                                 
                              
                                    b)
                                 
                                 
                                    počtu vtákov, z ktorých sa odoberú vzorky z každého chovu, ktorý sa určí tak, aby sa zabezpečila 95 % pravdepodobnosť identifikácie aspoň jedného pozitívneho vtáka, ak je prevalencia séropozitívnych vtákov ≥ 30 %.
                                 
                              
                  
                        —
                     
                     
                        Pri návrhu odberu vzoriek sa tiež posúdia:
                        
                                    a)
                                 
                                 
                                    typy produkcie a ich špecifické riziká, ako napríklad voľný výbeh, pobyt vo voľnej prírode, nosnice rôzneho veku, používanie povrchovej vody, relatívne dlhšia životnosť, prítomnosť viac ako jedného druhu v chove atď;
                                 
                              
                                    b)
                                 
                                 
                                    počet chovov moriek, z ktorých sa majú odobrať vzorky, sa určí na zabezpečenie identifikácie aspoň jedného infikovaného chovu, ak je prevalencia infikovaných chovov aspoň 5 % s intervalom spoľahlivosti 99 %;
                                 
                              
                                    c)
                                 
                                 
                                    ak sa v členskom štáte nachádzajú chovy produkujúce vtáky bežce a prepelice musia sa zahrnúť do programu;
                                 
                              
                                    d)
                                 
                                 
                                    časové obdobie; ak je potrebné, odber vzoriek sa prispôsobí určeným obdobiam, počas ktorých prítomnosť iných hydinových hostiteľov v chove by mohla spôsobiť väčšie riziko zavlečenia choroby;
                                 
                              
                                    e)
                                 
                                 
                                    členské štáty, ktoré musia vykonávať odber vzoriek na pseudomor hydiny, aby si udržali štatút krajín bez vakcinácie proti pseudomoru hydiny (rozhodnutie 94/327/ES), môžu použiť tieto vzorky z plemenných kŕdľov na dohľad nad H5/H7 protilátkami.
                                 
                              
                  TABUĽKA 1
            Počet chovov, z ktorých sa majú odoberať vzorky pre každú kategóriu hydiny (okrem chovov moriek)
            
                        Počet chovov na kategóriu hydiny (okrem chovov moriek)
                     
                     
                        Počet chovov, z ktorých sa majú odoberať vzorky
                     
                  
                        Do 34
                     
                     
                        Všetky
                     
                  
                        35–50
                     
                     
                        35
                     
                  
                        51–80
                     
                     
                        42
                     
                  
                        81–250
                     
                     
                        53
                     
                  
                        > 250
                     
                     
                        60
                     
                  
               
            TABUĽKA 2
            Počet chovov, z ktorých sa majú odoberať vzorky
            
                        Počet chovov moriek
                     
                     
                        Počet chovov, z ktorých sa majú odoberať vzorky
                     
                  
                        Do 46
                     
                     
                        Všetky
                     
                  
                        47–60
                     
                     
                        47
                     
                  
                        61–100
                     
                     
                        59
                     
                  
                        101–350
                     
                     
                        80
                     
                  
                        > 350
                     
                     
                        90
                     
                  B.   ŠPECIFICKÉ POŽIADAVKY NA DETEKCIU INFEKCIÍ S H5/H7 SUBTYPMI MORU HYDINY V KAČICIACH A HUSIACH
            
                        —
                     
                     
                        Vzorky krvi na sérologické testovanie sa prednostne odoberú z vtákov, ktoré sa držia vonku na poliach.
                     
                  
                        —
                     
                     
                        Z každého vybratého chovu sa odoberie 40 - 50 vzoriek krvi na sérologické testovanie.
                     
                  C.   PRIESKUM MORU HYDINY U VOĽNE ŽIJÚCICH VTÁKOV
            C.1.   Návrh prieskumu a vykonávanie
            
                        —
                     
                     
                        Je potrebná spolupráca s inštitúciami na ochranu/pozorovanie vtákov a krúžkovacími stanicami. Odber vzoriek pravdepodobne najlepšie vykoná personál týchto skupín/staníc. Na získanie vzoriek z vtákov, na ktoré sa poľuje, je možná spolupráca aj s poľovníkmi.
                     
                  
                        —
                     
                     
                        Skúsenosti z predchádzajúcich prieskumov ukázali, že miera dôkazu vírusu bola mimoriadne nízka, preto by sa mal odber vzoriek sústrediť na vtáky migrujúce na juh počas jesene a skorej zimy.
                     
                  C.2.   Postupy odberu vzoriek
            
                        —
                     
                     
                        mali by odoberať kloakálne výtery na virologické vyšetrenie. Okrem vtákov „prvoročiakov“ na jeseň, hostiteľské druhy s vysokou vnímavosťou a zvýšeným kontaktom s hydinou (napr. kačice Mallard) môžu ponúknuť najväčšie šance na úspech.
                     
                  
                        —
                     
                     
                        Distribúcia medzi rôznymi druhmi by mala byť v ideálnom prípade nasledovná:
                        
                                    —
                                 
                                 
                                    70 % vodné vtáctvo,
                                 
                              
                                    —
                                 
                                 
                                    20 % brodivé vtáky,
                                 
                              
                                    —
                                 
                                 
                                    10 % iné voľne žijúce vtáky.
                                 
                              
                  
                        —
                     
                     
                        Výtery obsahujúce trus alebo opatrne zozbieraný čerstvý trus sa odoberú od odchytených, ulovených a čerstvo uhynutých nájdených voľne žijúcich vtákov.
                     
                  
                        —
                     
                     
                        Možné zlúčenie piatich vzoriek od rovnakých druhov.
                     
                  
                        —
                     
                     
                        Osobitná starostlivosť sa musí prikladať skladovaniu a doprave vzoriek. Ak nie je zaručená rýchla doprava do 48 hodín do laboratória (v transportnom médiu do 4° C), vzorky sa musia skladovať a potom dopravovať v suchom ľade pri – 70° C.
                     
                  D.   LABORATÓRNE TESTOVANIE
            Laboratórne testy by sa mali vykonávať podľa orientačných postupov ustanovených v prílohe III k smernici Rady 92/40/EHS (vrátane vyšetrenia séra z kačíc a husí pomocou HI). Ak sa však plánujú laboratórne testy, ktoré nie sú ustanovené v smernici 92/40/EHS, ani nie sú uvedené v OIE terestriálnom manuáli, členské štáty poskytnú potrebné validačné údaje pre RLS súbežne s predložením svojho programu Komisii na schválenie. Všetky pozitívne sérologické zistenia potvrdia národné laboratória pre mor hydiny testom inhibície hemaglutinácie za použitia určených kmeňov dodaných z referenčného laboratória spoločenstva:
            
                        H5
                     
                     
                        
                                    a)
                                 
                                 
                                    Počiatočný test s použitím kmeňa Duck/Denmark/64650/03 (H5N7);
                                 
                              
                                    b)
                                 
                                 
                                    Test všetkých pozitívnych vzoriek s použitím kmeňa Ostrich/Denmark/72420/96 (H5N2) na vylúčenie N9 krížovo reagujúcej protilátky.
                                 
                              
                  
                        H7
                     
                     
                        
                                    a)
                                 
                                 
                                    Počiatočný test s použitím kmeňa Turkey/England/647/77 (H7N7);
                                 
                              
                                    b)
                                 
                                 
                                    Test všetkých pozitívnych vzoriek s použitím kmeňa African Starling/983/79 (H7N1) na vylúčenie N7 krížovo reagujúcej protilátky.“